CELEX: 32006D0691
Language: el
Date: 2006-10-12 00:00:00
Title: 2006/691/ΕΚ: Απόφαση της Επιτροπής, της 12ης Οκτωβρίου 2006 , για την τροποποίηση, με στόχο την προσαρμογή στην τεχνική πρόοδο, του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου σχετικά με τις εξαιρούμενες εφαρμογές του μολύβδου και του καδμίου [κοινοποιηθείσα υπό τον αριθμό Ε(2006) 4790]   (Κείμενο που παρουσιάζει ενδιαφέρον για τον ΕΟΧ)

14.10.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 283/48
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 12ης Οκτωβρίου 2006
   για την τροποποίηση, με στόχο την προσαρμογή στην τεχνική πρόοδο, του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου σχετικά με τις εξαιρούμενες εφαρμογές του μολύβδου και του καδμίου
   [κοινοποιηθείσα υπό τον αριθμό Ε(2006) 4790]
   (Κείμενο που παρουσιάζει ενδιαφέρον για τον ΕΟΧ)
   (2006/691/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη ίδρυσης της Ευρωπαϊκής Κοινότητας,
   την οδηγία 2002/95/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού (1), και ιδίως το άρθρο 5 παράγραφος 1, στοιχείο β),
   Εκτιμώντας τα εξής:
   
               (1)
            
            
               Η οδηγία 2002/95/ΕΚ υποχρεώνει την Επιτροπή να αξιολογεί ορισμένες επικίνδυνες ουσίες οι οποίες απαγορεύονται δυνάμει του άρθρου 4 παράγραφος 1.
            
         
               (2)
            
            
               Ορισμένα υλικά και κατασκευαστικά στοιχεία τα οποία περιέχουν μόλυβδο και κάδμιο επιβάλλεται να εξαιρεθούν από την ως άνω απαγόρευση, δεδομένου ότι η χρήση των εν λόγω επικίνδυνων ουσιών στα συγκεκριμένα υλικά και κατασκευαστικά στοιχεία εξακολουθεί να είναι αναπόφευκτη ή επειδή οι αρνητικές επιπτώσεις στο περιβάλλον, την υγεία ή την ασφάλεια των καταναλωτών σε περίπτωση υποκατάστασης των εν λόγω ουσιών ενδέχεται να είναι σοβαρότερες από τα εξ αυτής απορρέοντα οφέλη για το περιβάλλον, την υγεία ή την ασφάλεια των καταναλωτών. Οι εξαιρέσεις που αναφέρονται στο παράρτημα της παρούσας απόφασης εγκρίνονται βάσει των αποτελεσμάτων της διαδικασίας επανεξέτασης που διενεργήθηκε από τεχνικούς εμπειρογνώμονες οι οποίοι έλαβαν υπόψη τα διαθέσιμα δεδομένα από μελέτες, εμπλεκόμενους παράγοντες και άλλες επιστημονικές/τεχνικές πηγές. Η επανεξέταση κατέληξε στο συμπέρασμα ότι η εξάλειψη ή η υποκατάσταση των ουσιών εξακολουθεί να είναι αδύνατη από τεχνική ή επιστημονική σκοπιά.
            
         
               (3)
            
            
               Ορισμένες εξαιρέσεις από την απαγόρευση για ειδικά υλικά ή κατασκευαστικά στοιχεία επιβάλλεται να είναι περιορισμένου πεδίου εφαρμογής ώστε να επιτευχθεί η σταδιακή εξάλειψη των επικινδύνων ουσιών στα είδη ηλεκτρικού και ηλεκτρονικού εξοπλισμού, δεδομένου ότι αναμένεται ότι θα καταστεί δυνατόν να αποφεύγεται η χρήση των εν λόγω ουσιών σε ανάλογες εφαρμογές.
            
         
               (4)
            
            
               Σύμφωνα με το άρθρο 5 παράγραφος 1, στοιχείο (γ), της οδηγίας 2002/95/ΕΚ, έκαστη των εξαιρέσεων που αναφέρονται στο παράρτημα πρέπει να επανεξετάζεται τουλάχιστον άπαξ ανά τετραετία ή ανά τετραετία μετά από την προσθήκη επιπλέον στοιχείου στον κατάλογο.
            
         
               (5)
            
            
               Ως εκ τούτου επιβάλλεται να τροποποιηθεί ανάλογα η οδηγία 2002/95/ΕΚ.
            
         
               (6)
            
            
               Σύμφωνα με το άρθρο 5 παράγραφος 2 της οδηγίας 2002/95/ΕΚ, η Επιτροπή προέβη στις δέουσες διαβουλεύσεις με τα εμπλεκόμενα μέρη.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του άρθρου 18 της Οδηγίας 2006/12/ΕΕ του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το παράρτημα της οδηγίας 2002/95/ΕΚ τροποποιείται σύμφωνα με το παράρτημα της παρούσας απόφασης.
   Άρθρο 2
   Η παρούσα απόφαση απευθύνεται σε όλα τα κράτη μέλη.
   
      Βρυξέλλες, 12 Οκτωβρίου 2006.
      
         
            Για την Επιτροπή
         
         Σταύρος ΔΉΜΑΣ
         
         
            Μέλος της Επιτροπής
         
      
   
   
      (1)  ΕΕ L 37, 13.2.2003, σ. 19. Οδηγία όπως τροποιήθηκε την τελευταία φορά με την απόφαση 2006/310/ΕΚ της Επιτροπής (ΕΕ L 115, 28.4.2006, σ. 38).
   
      (2)  ΕΕ L 114, 27.4.2006, σ. 9.
   
      ΠΑΡΑΡΤΗΜΑ
      Στο παράρτημα της οδηγίας 2002/95/ΕΚ προστίθενται τα εξής νέα σημεία 21 έως 27:
      
         
                     «21.
                  
                  
                     Μόλυβδος και κάδμιο σε τυπογραφικές μελάνες για τη σμάλτωση βοριοπυριτικού γυαλιού.
                  
               
                     22.
                  
                  
                     Μόλυβδος ως πρόσμειξη σε περιστροφείς Faraday RIG (με γρανάτη σπανίων γαιών - σιδήρου) για συστήματα επικοινωνίας με οπτικές ίνες.
                  
               
                     23.
                  
                  
                     Μόλυβδος σε φινιρίσματα κατασκευαστικών στοιχείων λεπτού (μικρού) βήματος, πλην των συνδέσμων, μολύβδινων πλαισίων NiFe με βήμα το πολύ ίσο προς 0,65 mm και μόλυβδος σε φινιρίσματα κατασκευαστικών στοιχείων λεπτού βήματος, πλην των συνδέσμων, με βήμα το πολύ ίσο προς 0,65 mm με πλαίσια χαλκού – μολύβδου.
                  
               
                     24.
                  
                  
                     Μόλυβδος σε συγκολλητικά κράματα για μηχανικά κατεργασμένες διαμπερείς δισκοειδείς και επίπεδες συστοιχίες κεραμικών πυκνωτών πολλαπλών στρωμάτων.
                  
               
                     25.
                  
                  
                     Οξείδιο του μολύβδου σε οθόνες πλάσματος (PDP) και οθόνες SED (απεικόνισης δια επιφανειακής αγωγιμότητας προκαλούμενης από πομπούς ηλεκτρονίων) χρησιμοποιούμενο σε δομικά στοιχεία, ιδίως στο πρόσθιο και στο οπίσθιο γυάλινο διηλεκτρικό στρώμα, στο ηλεκτρόδιο αρτηρίας, στη μαύρη λωρίδα, στο ηλεκτρόδιο διεύθυνσης, στα πλευρά φράγματος, στις τριμματικές συγκολλήσεις και στον δακτύλιο τριμματικής συγκόλλησης καθώς και στις εκτυπωτικές αλοιφές.
                  
               
                     26.
                  
                  
                     Οξείδιο του μολύβδου στο γυάλινο περίβλημα των λαμπτήρων ιώδους – μελανού φωτός (BLB).
                  
               
                     27.
                  
                  
                     Κράματα μολύβδου ως συγκολλητικού μορφοτροπέων που χρησιμοποιούνται σε μεγάφωνα υψηλής ισχύος (που έχουν σχεδιαστεί για να λειτουργούν πολλές ώρες σε επίπεδο ακουστικής ισχύος 125 dB SPL και άνω).»